2012.gada 20.novembrī Noteikumi Nr.783

Rīgā (prot. Nr. 65 6.§)

**Grozījumi Ministru kabineta 2007.gada 10.aprīļa noteikumos Nr.237 "Skaidrā naudā veikto darījumu deklarēšanas noteikumi"**

Izdoti saskaņā ar

likuma "Par nodokļiem un nodevām"

30.panta pirmo, otro un septīto daļu

1. Izdarīt Ministru kabineta 2007.gada 10.aprīļa noteikumos Nr.237 "Skaidrā naudā veikto darījumu deklarēšanas noteikumi" (Latvijas Vēstnesis, 2007, 61.nr.; 2009, 181.nr.) šādus grozījumus:

1.1. izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar likuma "Par nodokļiem un nodevām" 30.panta pirmo, otro un septīto daļu";

1.2. izteikt 1.punktu šādā redakcijā:

"1. Noteikumi nosaka kārtību, kādā:

1.1.  nodokļu maksātāji, izņemot fiziskās personas, kuras nav individuālie komersanti un kuras nav reģistrējušās Valsts ieņēmumu dienestā kā saimnieciskās darbības veicēji, katru mēnesi deklarē savstarpējos skaidrā naudā veiktos darījumus (turpmāk – darījuma dalībnieki);

1.2. nodokļu maksātāji, kas veic saimniecisko darbību, deklarē visus iepriekšējā gada laikā skaidrā naudā veiktos darījumus ar fiziskajām personām, kurām atbilstoši nodokļu jomu reglamentējošiem normatīvajiem aktiem nav jāreģistrē saimnieciskā darbība (turpmāk – fiziskās personas).";

1.3. aizstāt noteikumu tekstā un pielikumā skaitli "3000" ar skaitli "1000";

1.4. papildināt noteikumus ar 3.1 un 3.2punktu šādā redakcijā:

"3.1 Deklarāciju par skaidrā naudā veiktajiem darījumiem ar fiziskajām personām (pielikums) nodokļu maksātāji, kas veic saimniecisko darbību, iesniedz Valsts ieņēmumu dienestā līdz taksācijas gadam sekojošā gada 1.februārim.

3.2 Nodokļu maksātāji, kas veic saimniecisko darbību, deklarējot gada laikā skaidrā naudā veiktos darījumus ar fiziskajām personām, pielikumā konkrētu mēnesi nenorāda.";

1.5. svītrot 4.punktu;

1.6. papildināt noteikumus ar 8.1 punktu šādā redakcijā:

"8.1 Nodokļu maksātājs, kas veic saimniecisko darbību, deklarējot darījumus ar fiziskajām personām, ja darījums veikts, daļēji izmantojot skaidru naudu, norāda to darījuma daļu, kas veikta skaidrā naudā, ja tās summa vienā operācijā pārsniedz 2000 latu.";

1.7. aizstāt 10.punktā skaitli "10 000" ar skaitli "5000";

1.8. izteikt pielikuma tabulā vārdus "Darījuma dalībnieka nosaukums un reģistrācijas kods (nerezidenta nosaukums)" ar vārdiem "Darījuma dalībnieka nosaukums un reģistrācijas kods vai fiziskās personas vārds, uzvārds un personas kods";

1.9. izteikt pielikuma pirmo piezīmi šādā redakcijā:

"**02** aile – darījuma dalībnieka darījuma partnera nosaukums un reģistrā­cijas kods. Ja darījuma partneris ir juridiska persona – nerezidents, norāda tā (komercsabiedrības, kooperatīvās sabiedrības, individuālā uzņēmuma (arī zemnieku vai zvejnieku saimniecības) vai citas privāto tiesību juridiskās personas) nosaukumu un nodokļu maksātāja numuru. Nodokļu maksātāji, kas veic saimniecisko darbību, šajā ailē norāda tās fiziskās personas vārdu, uzvārdu un personas kodu (atbilstoši personas norādītajam personu apliecinošajam dokumentam), ar kuru deklarētājam pārskata gadā bijuši darījumi. Ja fiziskā persona ir nerezidents, norāda tās vārdu, uzvārdu un identifikācijas numuru (atbilstoši personas norādītajam personu apliecinošajam dokumentam).";

1.10. izteikt pielikuma trešo piezīmi šādā redakcijā:

"**05, 06, 07** aile – skaidrā naudā veikto darījumu kopsumma, saņemtās un izdotās skaidrās naudas summas ar konkrēto darījuma dalībnieku vai darījuma partneri (fizisko personu):

1) ja mēneša laikā darījuma dalībniekiem bijis tikai viens savstarpējs skaidrā naudā veikts darījums, kas pārsniedz 1000 latu apmēru vai arī 5000 latu apmēru kuģu aģentēšanas un gaisakuģu aģentēšanas komercsabiedrībām, starptautisko autopārvadājumu un kravas ekspedīcijas komercsabiedrībām, deklarācijā norāda šā viena darījuma summu;

2) ja mēneša laikā darījuma dalībniekiem bijuši vairāki savstarpēji skaidrā naudā veikti darījumi (darījuma operācijas), tos saskaita un deklarācijā norāda darījumu kopsummu;

3) ja gada laikā nodokļu maksātājam, kas veic saimniecisko darbību, ar vienu fizisko personu bijuši vairāki skaidrā naudā veiktie darījumi, kas vienā operācijā pārsniedz 2000 latu, tos saskaita un deklarācijā norāda darījumu kopsummu."

2. Noteikumi stājas spēkā 2013.gada 1.janvārī.

Ministru prezidents V.Dombrovskis

Finanšu ministrs A.Vilks